SPRÁVA KOMISIE EURÓPSKEMU PARLAMENTU A RADE Hodnotenie vykonávania nástroja spolupráce v oblasti jadrovej bezpečnosti (INSC) počas prvých troch rokov (2007 – 2009) /* KOM/2011/0648 v konečnom znení */





ÚVOD V nariadení Rady, ktorým sa ustanovuje nástroj spolupráce v oblasti jadrovej bezpečnosti[1] (ďalej len „nariadenie o INSC“), sa v článku 21 vyžaduje, aby (okrem správy o pokroku vyplývajúcej z článku 18) Komisia predložila Európskemu parlamentu a Rade správu o hodnotení vykonávania tohto nariadenia počas prvých troch rokov programu[2]. Ako súčasť hodnotiaceho postupu uzavrela Komisia zmluvu so skupinou nezávislých odborníkov, aby vykonali hodnotenie vykonávania programu v období rokov 2007 – 2009. Odborníci boli vybraní na základe ich skúseností v oblasti jadrovej energie, jadrovej bezpečnosti a nakladania s rádioaktívnym odpadom a použitým jadrovým palivom. Plné znenie správy odborníkov o činnostiach vykonaných Komisiou v rámci ročných akčných programov v období rokov 2007 – 2009 je k dispozícii v podobe sprievodného pracovného dokumentu útvarov Komisie.[3] Zodpovednosť za tento dokument nesú výhradne jeho autori. Táto správa predstavuje hodnotenie Komisie, pričom zohľadňuje správu Komisie o pokroku INSC za obdobie rokov 2007 – 2009[4] a uvedenú správu odborníkov[5]. 1. ÚVOD Komisia v roku 1991 zaviedla v rámci programu TACIS[6] sekciu zameranú na problematiku jadrovej bezpečnosti, ktorej účelom je zaoberať sa bezpečnostnými obavami vyvolanými haváriou jadrovej elektrárne v Černobyle. V období od roku 1991 do roku 2006 sa na projekty zamerané na jadrovú bezpečnosť pridelilo viac ako 1,3 miliardy EUR. Od roku 2007 realizuje EÚ pomoc a spoluprácu v tejto oblasti v rámci nástroja spolupráce v oblasti jadrovej bezpečnosti (ďalej len „INSC“), ktorý má na vykonávanie nariadenia v období rokov 2007 až 2013 k dispozícii referenčnú sumu 524 miliónov EUR. V porovnaní s programom jadrovej bezpečnosti TACIS bol v rámci INSC zavedený rad zmien, ktoré by sa mali zmieniť. Rozsah činnosti INSC sa rozšíril na tretie krajiny[7] na celom svete. V dôsledku toho sa skúsenosti, ktoré Komisia nadobudla v spolupráci s krajinami bývalého Sovietskeho zväzu, môžu využiť aj inde – na riešenie potrieb krajín s rýchlo sa rozvíjajúcim hospodárstvom, ďalej krajín s etablovanými programami využitia jadrovej energie, v ktorých je potrebné jadrovú bezpečnosť zvýšiť, a predovšetkým krajín s rýchlo sa rozvíjajúcimi jadrovými programami. V roku 2008 navrhla Komisia stratégiu[8] zameranú na riešenie medzinárodných výziev v oblasti jadrovej bezpečnosti a ochrany. Rada následne sformulovala súbor kritérií, na ktoré sa má prihliadať pri zvažovaní projektov s novými partnerskými krajinami[9] a stanovovaní priorít v súvislosti s týmito projektmi. Komisia tieto kritériá zohľadnila vo svojej revidovanej stratégii týkajúcej sa INSC na obdobie rokov 2010 – 2013 a zahrnula medzi ne aj zemepisné priority. Strategický rámec pre vykonávanie programu INSC počas prvých troch rokov tvorí stratégia v oblasti jadrovej bezpečnosti na obdobie rokov 2007 – 2013 pre programy Spoločenstva v oblasti spolupráce a indikatívny program na obdobie rokov 2007 – 2009 z 1. augusta 2007 [K(2007)3758]. V ročných akčných programoch na roky 2007, 2008 a 2009 sa uvádzajú podrobnosti o opatreniach, ktoré má prijať Komisia. Stratégia, indikatívny program, ako aj akčné programy získali od výboru INSC priaznivé stanoviská. Ciele nariadenia o INSC sú vymedzené v článku 1: - podpora vysokej úrovne jadrovej bezpečnosti, - ochrana pred žiarením a - uplatňovanie efektívnych a účinných bezpečnostných opatrení pre jadrové materiály v tretích krajinách. Tieto ciele sa mali splniť realizáciou opatrení stanovených v článku 2 nariadenia o INSC: - podpora regulačných orgánov, - zlepšenie bezpečnostných aspektov projektovania, prevádzky a údržby jadrových elektrární, - bezpečná preprava, spracovanie a uloženie použitého jadrového paliva a rádioaktívneho odpadu, - vypracovanie a vykonávanie stratégií odstavenia existujúcich zariadení a úprava bývalých jadrových areálov, - podpora účinných regulačných rámcov pre ochranu pred žiarením, - vytvorenie regulačného rámca a metodík potrebných na vykonávanie opatrení jadrovej bezpečnosti, - zabránenie haváriám a zmiernenie ich dôsledkov, ak by nastali a - opatrenia na presadzovanie medzinárodnej spolupráce v uvedených oblastiach. Indikatívny program na obdobie rokov 2007 – 2009 sa ďalej zaoberá konkrétnymi oblasťami pomoci a navrhnutým rozpočtom na uskutočnenie uvedených opatrení. 2. VYKONÁVANIE PROGRAMU Činnosti INSC vykonáva Európska komisia prostredníctvom centralizovaného riadenia. V rámci ročných akčných programov na roky 2007, 2008 a 2009 bolo schválených približne 50 projektov. Tieto projekty sú v rôznych štádiách implementácie. V tabuľke č. 1 sa uvádza prehľad pôvodne pridelených a zmluvne viazaných súm do polovice roku 2010. Tabuľka č. 1 – Zhrnutie vykonávania programu podľa sektorov a rokov (v miliónoch EUR) Spolupráca / oblasť pomoci | Ročný program 2007 | Ročný program 2008 | Ročný program 2009 | Spolu | 1 | Podpora účinnej kultúry jadrovej bezpečnosti - podpora regulačných orgánov - podpora prevádzkovateľov | 25 (10) (15) | (47) (12) (35) | 2 | Bezpečnosť jadrových zariadení - posúdenie bezpečnosti a technická podpora prevádzky - zlepšenia a modernizácia v oblasti bezpečnosti | 11 (5) (6) | 5 (5) (0) | 3 | Bezpečnosť pri nakladaní s rádioaktívnym odpadom a použitým jadrovým palivom vrátane ekologickej sanácie bývalých jadrových areálov - nakladanie s odpadom, vyraďovanie, dekontaminácia a sanácia | 20 | 10 | 4 | Bezpečnosť jadrových materiálov a zodpovednosť - bezpečnostné opatrenia, nelegálne obchodovanie - rádioizotopové termoelektrické generátory (RTG), zdroje zvyškového žiarenia a výskumné reaktory | 14 (8) (6) | 0,25 | 5 | Havarijná pripravenosť mimo miesta prevádzky | 4 | 1 | 6 | Účasť v medzinárodných fondoch [Černobyľ a Environmentálne partnerstvo Severnej dimenzie (NDEP)] | 20 | 31 | 7 | Technická podpora | 6 | 6 | SPOLU | 100 | 100 | Poznámka 1 ) Podľa indikatívneho programu na obdobie rokov 2007 – 2009. 2) Objem pridelených finančných prostriedkov na obdobie rokov 2007 – 2009 predstavoval 217 miliónov EUR 3) Pozri správu Komisie o vykonávaní INSC v období rokov 2007 – 2009.4 V tabuľke 3 sa uvádza prehľad pridelených finančných prostriedkov podľa regiónu / krajiny a pokrok pri zemepisnom rozšírení programu INSC okrem bývalého Sovietskeho zväzu aj na iné krajiny. Tabuľka č. 3 – Zhrnutie vykonávania programu podľa regiónu a krajiny[11] (v EUR) Región / krajina | 2007 | 2008 | 2009 | Ruská federácia | 31 272 000 (1) | 3 500 000 (2) | 2 000 000 | Európska susedská politika (ESP) – Východ | Arménsko | 7 200 000 | 6 000 000 | 1 1000 000 | Bielorusko | 2 200 000 | 2 200 000 | Gruzínsko | 1 800 000 | 500 000 | Ukrajina | 35 800 000 | 53 755 000 | 38 500 000 | ESP JUH | Egypt | 1 000 000 | Jordánsko | 1 000 000 | Maroko | 1 000 000 | JUHOVÝCHODNÁ ÁZIA | Filipíny | 1 500 000 | Vietnam | 2 000 000 | LATINSKÁ AMERIKA | Brazília | 5 000 000 | Projekty vo viacerých krajinách / regionálne projekty | 2 500 000 | 1 000 000 | 6 500 000 | Sprievodné opatrenia | 1 000 000 | 3 500 000 | ROČNÉ AKČNÉ PROGRAMY NA ROKY 2007 / 2008 / 2009 SPOLU | 76 772 000 | 71 255 000 | 73 700 000 | Poznámka 1) Číselný údaj zahŕňa 28,3 miliónov EUR na projekty, ktoré boli zrušené kvôli odmietnutiu Ruskej federácie uzavrieť finančnú dohodu. Táto suma sa nemohla ďalej využívať v rámci INSC. 2) Číselný údaj zahŕňa 13,5 milióna EUR, ktoré boli prerozdelené. Kazachstan získal výhody zo značnej pomoci v rámci programu jadrovej bezpečnosti TACIS, ale táto spolupráca bola prerušená kvôli nedostatku záujmu zo strany Kazachstanu s výnimkou účasti na regionálnom projekte týkajúcom sa následkom ťažby uránu. 3. HODNOTENIE V prvých troch rokoch vykonávania INSC (2007 – 2009) došlo k postupnému prechodu od opatrení programu jadrovej bezpečnosti TACIS zameraného na bývalý Sovietsky zväz, a to najmä na Ruskú federáciu a Ukrajinu, smerom k programu s celosvetovou pôsobnosťou. Zatiaľ čo program TACIS sa zameriaval na poskytovanie pomoci v oblasti jadrovej bezpečnosti, čo v mnohých prípadoch predstavovalo dodávky zariadení (materiálna pomoc – „hard assistance“), cieľom INSC je prehĺbená spolupráca s cieľom zlepšiť jadrovú bezpečnosť s výrazne nižším dôrazom na dodávku zariadení (nemateriálna pomoc – „soft assistance“). Okrem toho sú partneri v rámci INSC nabádaní k tomu, aby sa väčšou mierou podieľali na vymedzovaní, riadení a uskutočňovaní projektov spolupráce. Spolupráca s novými partnerskými krajinami bola pôvodne zameraná na posilnenie regulačných orgánov, ale postupne sa rozširuje na rozvíjanie nakladania s použitým jadrovým palivom a rádioaktívnym odpadom, vyraďovanie, sanáciu areálov a v menšej miere aj na zlepšenie prevádzkovej bezpečnosti. Spolupráca s Medzinárodnou agentúrou pre atómovú energiu (MAAE) bola posilnená z viacerých dôvodov vrátane potreby zlepšiť koordináciu s cieľom zabrániť duplicite úsilia, spoločne stanoviť priority a pomôcť MAAE pri realizovaní projektov v oblastiach, kde medzinárodné postavenie MAAE a konkrétne odborné znalosti vedú k zlepšeniu účinnosti realizácie. Pozastavenie spolupráce na nových projektoch jadrovej bezpečnosti s Ruskou federáciou kvôli tomu, že Rusko nebolo pripravené uzavrieť finančné dohody s Komisiou, vyvoláva obavy. Obmedzená spolupráca pokračuje v rámci prebiehajúcich projektov TACIS a Komisia naďalej skúma možnosti, ako vyriešiť súčasnú bezvýchodiskovú situáciu, v ktorej sa nachádzajú rokovania s ruskými orgánmi. Spolupráca s Arménskom pokračuje napriek rozhodnému stanovisku EÚ, podľa ktorého by sa mala arménska jadrová elektráreň, v ktorej je v prevádzke reaktor „prvej generácie“, čo najskôr odstaviť. Všetky konkrétne opatrenia v súvislosti so spoluprácou v oblasti bezpečnosti sa musia naďalej posudzovať podľa dohodnutého strategického rámca na realizáciu programu INSC. Závažný problém predstavujú dlhé prieťahy medzi formuláciou nových projektov spolupráce a ich konečnou realizáciou, a to predovšetkým pri nadväzovaní spolupráce s novými partnerskými krajinami. Tieto prieťahy sú spôsobené fázami, ktoré je potrebné prejsť od identifikovania projektu po uzavretie príslušných zmlúv. Proces bežne začína prieskumnou misiou útvarov Komisie, po ktorej nasleduje misia odborníkov s cieľom vypracovať „operačnú dokumentáciu“, na základe ktorej sa všeobecne zadefinujú potenciálne projekty. Následný schvaľovací proces zahŕňa medziútvarové konzultácie, stanovisko výboru INSC, po ktorom nasleduje prijatie rozhodnutia Komisie. Vypísanie verejnej súťaže a uzatváranie zmlúv sa môže začať až po uzatvorení finančnej dohody s partnerskou krajinou, čo môže spôsobiť dodatočné prieťahy. V niektorých prípadoch bola úvodná fáza spolupráce o niečo skrátená, ako napr. v prípade Brazílie, kde vysoká medziinštitucionálna pripravenosť umožnila rýchly pokrok pri vypracovávaní „operačnej dokumentácie“. Proces je však naďalej zdĺhavý. Naďalej prebieha úzka spolupráca s útvarmi zodpovednými za vykonávanie nástroja stability, príslušnými oddeleniami Komisie a delegáciami EÚ, ktorá pomohla uchovať súdržný prístup voči tretím krajinám. Avšak v budúcnosti by sa mohli hľadať možnosti ďalších synergických účinkov medzi INSC a nástrojom stability predovšetkým v rámci „centier excelentnosti“ (iniciatíva nástroja stability). Činností v oblasti opatrení jadrovej bezpečnosti počas rokov 2007 – 2009 bolo výrazne menej, ako sa plánovalo v rámci indikatívneho programu na dané obdobie (0,25 % v porovnaní so 14 % plánovanými v programe). Komisia túto skutočnosť zohľadní pri stanovovaní indikatívneho programu na obdobie rokov 2012 – 2013 a budúcich akčných programov. 4. ZÁVERY Z hodnotenia realizácie programu INSC Komisiou vyplývajú tieto závery: - projekty sa pripravili v súlade so strategickými dokumentmi nástroja spolupráce v oblasti jadrovej bezpečnosti (INSC), - INSC naďalej pokračuje v spolupráci v oblasti jadrovej bezpečnosti, ktorá bola iniciovaná v rámci programu TACIS a postupne sa rozšírila na nové partnerské krajiny. Ďalšia spolupráca s Ruskou federáciou však bola pozastavená a v súčasnosti sa hľadá riešenie, pokiaľ ide o jej námietky v súvislosti s uzatvorením finančnej dohody, - posilňovaniu kultúry jadrovej bezpečnosti prostredníctvom INSC prispievajú skúsenosti získané pri realizácii programu jadrovej bezpečnosti v rámci TACIS, pričom sa riešia nové potreby vyplývajúce z mandátu, ktorý sa už neobmedzuje iba na štáty bývalého Sovietskeho zväzu, - od identifikácie projektov po začatie ich realizácie momentálne uplynú dva až tri roky kvôli zdĺhavým procesom rozhodovania a uzatvárania zmlúv a všeobecne náročným administratívnym postupom. Komisia bude musieť preskúmať, či a nakoľko môže úprava prevádzkových a realizačných postupov zrýchliť realizačný cyklus projektov, - Komisia súhlasí so zistením v nezávislom hodnotení, podľa ktorého boli v súvislosti s realizáciou INSC dobre nastavené ciele a projekty boli dobre koncipované. Po úspešnej realizácii by mali projekty vo významnej miere prispievať zvýšeniu jadrovej bezpečnosti a posilneniu kultúry jadrovej bezpečnosti. Zistilo sa, že partneri v cieľových krajinách oceňujú projekty INSC zamerané na výmenu know-how a osvedčených postupov, - krajinám, ktoré nemajú ani neplánujú program využitia jadrovej energie, pomáha INSC vybudovať požadovanú regulačnú infraštruktúru v oblasti jadrovej bezpečnosti predovšetkým súvisiacu s nakladaním s jadrovým odpadom, - krajinám, ktoré sa chystajú zaviesť programy využitia jadrovej energie, pomáha INSC vybudovať požadovanú regulačnú infraštruktúru v oblasti jadrovej bezpečnosti, zatiaľ čo v prípade krajín s fungujúcimi programami využitia jadrovej energie, ktorým chýbali zdroje v oblasti jadrovej bezpečnosti kvôli nízkemu objemu finančných prostriedkov alebo izolácie, sa INSC zameriava na budovanie kapacít a zlepšovanie kultúry v oblasti jadrovej bezpečnosti, - celkovo sa program INSC stal dobre etablovaným nástrojom spolupráce v oblasti jadrovej bezpečnosti na celom svete, - v článku 21 nariadenia o INSC sa stanovuje, že Komisia môže predložiť legislatívny návrh na vykonanie potrebných úprav tohto nástroja v prípade potreby spolu s touto správou. Komisia sa domnieva, že obavy vyvolané v súvislosti s vykonávaním nariadenia o INSC a spôsob, akým sa majú zmierniť, sa môžu riešiť v rámci existujúcich ustanovení nariadenia a že nový legislatívny návrh nie je potrebný. [1] Nariadenie Rady (Euratom) č. 300/2007 z 19. februára 2007 (Ú. v. EÚ L 81, 22.3.2007, s. 1). [2] V článku 21 (s názvom Preskúmanie) nariadenia o INSC sa stanovuje táto požiadavka: „Najneskôr 31. decembra 2010 predloží Komisia Európskemu parlamentu a Rade správu o hodnotení vykonávania tohto nariadenia počas prvých troch rokov, v prípade potreby spolu s legislatívnym návrhom na vykonanie potrebných úprav tohto nástroja.“ [3] Pracovný dokument útvarov Komisie – Vonkajšia hodnotiaca správa o vykonávaní nariadenia Rady (EURATOM) č. 300/20047 (nástroj spolupráce v oblasti jadrovej bezpečnosti) v období rokov 2007 – 2009. Sprievodný dokument „Správa Komisie Európskemu parlamentu a Rade o hodnotení vykonávania nástroja spolupráce v oblasti jadrovej bezpečnosti (INSC) počas prvých troch rokov (2007-2009)“ – SEK(2011)xxx. [4] Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov o uplatňovaní nástroja spolupráce v oblasti jadrovej bezpečnosti. Prvá správa – ročné akčné programy na roky 2007, 2008 a 2009, v súlade s článkom 18 nariadenia o INSC.KOM(2011) 111 v konečnom znení, Brusel, 10.3.2011.http://register.consilium.europa.eu/pdf/en/11/st07/st07637.en11.pdf [5] Dôsledkami havárie vo Fukušime – Daiči, ku ktorej došlo 11. marca 2011, sa táto správa nezaoberá. Poznatky získané v nadväznosti na haváriu sa začlenia do viacročného indikatívneho programu na obdobie rokov 2012 – 2013 a v prípade potreby aj do následných ročných akčných programov. Udalosti, ku ktorým došlo v súvislosti s haváriou vo Fukušime – Daiči, nemenia nič na záveroch uvedených v tejto správe. [6] TACIS (Technická pomoc Spoločenstvu nezávislých štátov) je program Európskej komisie na pomoc 12 krajinám východnej Európy a strednej Ázie (Arménsko, Azerbajdžan, Bielorusko, Gruzínsko, Kazachstan, Kirgizsko, Moldavsko, Rusko, Tadžikistan, Ukrajina a Uzbekistan) a Mongolsku s prechodom na demokratické a trhovo orientované hospodárstvo. [7] „Tretie krajiny“ sú krajiny mimo EÚ s výnimkou tých, na ktoré sa vťahuje nástroj predvstupovej pomoci. [8] Oznámenie Komisie „Riešenie medzinárodných výziev v oblasti jadrovej bezpečnosti a ochrany“ (KOM (2008) 312 v konečnom znení, 22. máj 2008. [9] Závery Rady o pomoci tretím krajinám v oblasti jadrovej bezpečnosti a ochrany, 9. december 2008. http://www.consilium.europa.eu/uedocs/cms_Data/docs/pressdata/en/trans/104601.pdf [10] Nariadenie Európskeho parlamentu a Rady (ES) č. 1717/2006 z 15. novembra 2006, ktorým sa ustanovuje nástroj stability (Ú. v. EÚ L 327, 24.11.2006). [11] Podrobnosti nájdete v pracovnom dokumente útvarov Komisie SEC (2011) 284 v konečnom znení z 10.3.2010